ampere
Store norske leksikon,Realfag,Fysikk,Mål og vekt
Ampere er SI-enheten for elektrisk strøm og en av de syv grunnenhetene i SI-systemet. Symbolet for ampere er A. Enheten er oppkalt etter den franske fysikeren André Marie Ampère.
I den eldre definisjonen av enheten, som ble fastsatt av CGPM (Generalkonferansen for mål og vekt) i 1948, ble det tatt utgangspunkt i Lorentzkraften som virker mellom to elektriske ledere: En ampere er den konstante elektriske strømmen som frembringer en gjensidig kraft på 2 · 10⁻⁷ newton per meter (N/m) leder når strømmen går gjennom hver av to rettlinjede, parallelle, uendelig lange ledere med sirkulært og neglisjerbart lite tverrsnitt, og med lederne anbrakt i én meters innbyrdes avstand i tomt rom. Ny definisjon I 2018 vedtok CGPM nye definisjoner av grunnenhetene i SI-systemet. I stedet for å ta utgangspunkt i kraften som virker mellom to strømførende ledninger, ble definisjonen av ampere nå basert på hvor mange elementærladninger som strømmer gjennom ledningen.Enheten for elektrisk ladning er coulomb (C). Strømstyrken gjennom en elektrisk leder defineres som én ampere når mengden elektrisk ladning som passerer gjennom et tverrsnitt av lederen er én coulomb per sekund (s). 1 A = 1 C/s  Da elementærladningen nå er fastlagt til eksakt 0,160 217 663 4 attocoulomb (1,602 176 634 · 10⁻¹⁹ coulomb), vil én ampere tilsvare ¹⁄₀,₁₆₀ ₂₁₇ ₆₆₃ ₄ · 10¹⁸ elementærladninger per sekund, eller tilnærmet 6,241509 · 10¹⁸ elementærladninger per sekund.Den nye definisjonen trådte i kraft 20. mai 2019. Historikk En ampere ble opprinnelig definert som ⅒ av en biot. Biot, som også blir kalt abampere, er enheten for elektrisk strøm i CGS-systemet.Av måletekniske grunner definerte man tidligere også internasjonal ampere, lik den strømmen som ved elektrolyse skiller ut 1,118 milligram (mg) sølv per sekund fra en sølvnitrat-løsning. Denne enheten, som er lik 0,999 835 ampere, var internasjonalt godkjent fra 1889 til 1948. Praktiske eksempler Strømstyrke Standardform Anvendelse     160 zeptoampere (zA) 1,6 · 10⁻¹⁹ A Ett elektron per sekund   20 milliampere (mA) 2,0 · 10⁻² A Strøm gjennom en lysdiode    250 milliampere (mA) 2,5 · 10⁻¹ A  Glødelampe (60 W)   9 ampere (A) 9 A  Brødrister (2 kW)   80 – 160 ampere (A) 80 – 160 A  Startmotor for biler   30 kiloampere (kA) 3,0 · 10⁴ A Typisk lynnedslag Les mer i Store norske leksikon elektrisk strøm målenheter naturkonstanter SI-systemet